રાજ્ય સરકારો પેટ્રોલ પરના વેરામાં ૨૫ ટકાનો કાપ મૂકે ઃ પ્રણવ મુખરજી
મુખ્યમંત્રીઓને 'ત્યાગ' અને સહકાર આપવા નાણામંત્રીનો પત્ર
પેટ્રોલ પર રાજ્ય સરકારો દ્વારા લેવામાં આવતા કરવેરામાં ૨૫ ટકા કાપની હિમાયત કરતા કેન્દ્રીય નાણાંમંત્રી પ્રણવ મુખરજીએ જણાવ્યું હતું કે, તેમણે રાજ્યના મુખ્યપ્રધાનોને કરવેરા ઘટાડવા માટે પત્રો લખ્યા છે જેમાં પેટ્રોલ પરના કરવેરા ઘટાડવા અને જો પેટ્રોલના ભાવો વધતા રહે તો તેની તુલનાએ કરવેરા ઘટાડતા રહેવાની પ્રણાલિ અમલમાં મૂકવાની પણ સલાહ દેવામાં આવી છે.
કોંગ્રેસ વર્કિંગ કમિટીની બેઠક બાદ પત્રકારો સાથેની ચર્ચામાં તેમણે જણાવ્યું હતું કે ઘણા રાજ્યોના મુખ્ય પ્રધાનોને આ સંદર્ભે પત્રો લખ્યા છે જેમાં રાજ્યને 'ત્યાગ' આપવા તેમજ સહકાર આપવાની અપીલ કરી છે ેતેમણે ઉમેર્યું હતું કે, તેમના સહકાર વિના કંઈ શક્ય નથી મેં તેમને એ બાબત પણ જણાવી છે કે કેન્દ્ર દ્વારા કેટલી એકસાઇઝ ડયુટી લેવામાં આવે છે તેમજ કેટલો કર રાજ્ય દ્વારા લેવામાં આવે છે જો આંતરરાષ્ટ્રીય બજારમાં પેટ્રોપેદાશોના ભાવ વધતા રહે તો આ બાબત સાથે સંકળાયેલા તમામ લોકોએ બલિદાન આપવા તૈયાર રહેવું પડશે.
મુખરજીએ ઉમેર્યું હતું કે, આ પ્રકારની પ્રણાલિ અમલમાં મુકવા માટે કયા પ્રકારે મદદરૃપ થવુ તે રાજ્ય સરકારો પર આધાર રાખે છે. મેં તેમને લખ્યું છે કે, હવે તે બાબત તેઓની સમજ પર અવલંબે છે કે તેઓ આ અંગે દલીલો પણ કરી શકે છે અથવા સંમંત પણ થઈ શકે છે.
જો સંમત હોય તો કેન્દ્ર- રાજ્યની પરસ્પર વિચરણાને અંતે તેને અમલી બનાવી શકાય છે, પણ મુખ્યપ્રધાનોની સંમતિ વિના તે શક્ય નથી.